אודי כגן

ביוגרפיה

כגן נולד בתל אביב. אביו היה הבעלים של אולם השמחות "בית המהנדס" ברחוב דיזנגוף, ובראיונות סיפר כי הדמויות שפגש באולם השמחות היוו עבורו מאוחר יותר השראה לדמותו של משיח.
במגמת התיאטרון בתיכון פגש בדנה פוליג, לימים שותפתו ליצירה. כגן נשר מהתיכון וניגש למבחני קבלה בבית הספר למוזיקה "רימון" והחל ללמוד שם במקביל בשנה שלאחר מכן. לאחר שלושה חודשים נשר גם מ"רימון" והחל לעבוד בלילות כתקליטן, עד לגיוסו בשנת 1999.
הוא רצה להמשיך בדרכו של אחיו הגדול ולהתגייס ליחידת עוקץ (יחידת הכלבנים של צה"ל) אך לבסוף גויס לחטיבת הצנחנים. הוא עבר את המיונים ליחידות המיוחדות של החטיבה והצטרף לסיירת צנחנים. לקראת סיום המסלול פנה אל מח"ט הצנחנים, ולבקשתו, הועבר ליחידת עוקץ שבה שירת אחיו. עם סיום הכשרתו הצטרף לצוות הלוחמים הראשון שנכנס לרמאללה במבצע "חומת מגן". כגן וכלבו איתרו במהלך המבצע מטענים ואמל"ח רב והשתתפו בכמה מקרבותיו הקשים. בסוף המבצע עוטרו כגן וכלבו בצל"ש על פעילותם וכגן קיבל את פרס מצטיין הקחצ"ר לשנת 2002. עם סיום שירותו החל להתמודד עם השלכות המבצע ומצבו הנפשי התערער. הוא אובחן כלוקה בהלם קרב והחל בטיפול פסיכולוגי שנמשך שנים ארוכות.

קריירה מוזיקלית

בשנת 2004 פגש במפיק צרפתי ששמע את שיריו במקרה דרך מרפסת ביתו. המפיק החתים את כגן על חוזה והשניים הקליטו את אלבומו הראשון בפריז תחת השם "Tears and Candies" ("דמעות וממתקים"). בשנת 2005 עבר להתגורר בפריז והחל לעבוד על אלבום נוסף. באותה שנה השתתף בכתיבת פסקול לסרט האימה הצרפתי "Frontier(s)‎" של הבמאי Xavier Gens. כמו כן ביצע את השיר "quizas quizas quizas" בפרסומת לחברת Loewe האירופאית.
בתחילת 2006 החליט לבטל את המשך חוזיו עם חברת ההפקה הצרפתית, וחזר לישראל. באותה שנה הקליט באופן עצמאי אלבום בשם "The Secret Laments" ("ההספדים הסודיים"), אסופת מכתבי פרידה מחבריו שנפלו במהלך שירותם הצבאי, אך לבסוף גנז אותו.

המעבר לטלוויזיה

לאחר חזרתו לישראל, נרשם ללימודי קולנוע בבית הספר מנשר לאמנות בתל אביב. במהלך לימודיו החל לכתוב סדרת טלוויזיה בשם "סימני נשיכה" – דרמה המגוללת את סיפורה של יחידת כלבנים במבצע "חומת מגן". המפיקים חיים ואסתי מקלברג מחברת "תותים הפקות", גילו עניין בפרויקט ולקחו את כגן תחת חסותם. כגן יצר קשר עם חברתו לתיכון דנה פוליג והשניים החלו לכתוב את התסריטים עבור חברת yes הטלוויזיה בלוויין. לאחר תקופת הפיתוח החליטה חברת yes שלא להפיק את "סימני נשיכה".

משיח

באותה שנה החלו כגן ופוליג לעבוד על רעיון נוסף לסדרה אודות דמות בשם משיח, מנהל אורחן כושל וזמר לשעבר. השניים קיבלו תקציב פיתוח מאנשי yes וחברו שוב ל"תותים הפקות". אולם, שוב, לאחר הפיתוח החליטה yes לא להמשיך עם הפרויקט לשלב ההפקה. היוצרים ותותים הפקות פנו אז לשאר הזכייניות והערוצים, אך לא הייתה היענות לפרויקט.
בתחילת 2013 החליטו כגן ופוליג להפיק את "משיח" כסדרת אינטרנט באופן עצמאי. הם חברו ליובל נטר ועמית איצקר, חבריהם לספסל הלימודים במנשר לאמנות ובמהלך סופשבוע אחד צילמו את שלושת הפרקים הראשונים של הסדרה. ב-4 באפריל 2013 עלה הפרק הראשון ב-YouTube, ותוך ימים ספורים זכה הפרק לעשרות אלפי צפיות והפך לתופעת רשת ויראלית. במרוצת השנה שלאחר מכן, עלו שבעה פרקים נוספים של הסדרה, שזכו למאות אלפי צפיות.
החל מתחילת שנת 2015, משתמשת חברת סלקום בדמותו של משיח עבור קמפיין "סלקום tv" בטלוויזיה ובאינטרנט.
בתחילת שנת 2016 החלו כגן ופוליג להפיק את סדרת הטלוויזיה "משיח" עבור הזכיינית קשת. הסדרה צולמה והופקה על ידי סלקום tv בסוף שנת 2016 ויצאה לאקרנים בחודש יוני 2018.

ארץ נהדרת

בתחילת 2015, הצטרף כגן כאורח לעונה 12 של תוכנית הסאטירה "ארץ נהדרת", וגילם בה מספר דמויות, ביניהן: ניסן, המאבטח התימהוני מחברת "בולדוג אבטחה" וחיקוי של חבר הכנסת אורן חזן שזכה לפופולריות.
בשנה שאחריה הצטרף כגן אל צוות התוכנית כשחקן קבוע, וגילם חיקויים ודמויות פיקטיביות, ביניהם: דוד ביטן, דונלד טראמפ, אייל שני, אדיר מילר, מנחם הורוביץ, רוני דניאל, שלמה ארצי ועוד. בסוף עונה 15 פרש מהתוכנית.

תפקידים נוספים בטלוויזיה

בשנת 2015 לוהק לגלם את דמותו של עמי זינגר בסדרת הדרמה הקומית "החדש של עומרי גורדון", בשידורי קשת של ערוץ 2.
באותה שנה החל כגן לשחק גם בקומדיית המצבים של ערוץ הילדים "אלישע", בתפקיד מנצורה, בעל הקפיטריה של בית ספר וחברו הטוב של אלישע.
כמו כן, החל להשתתף בפאנל של "גב האומה", החל מעונתה השנייה, בערוץ 10.
כיום כגן הוא הפרזנטור של "סלקום tv".

מופע סטנד-אפ

בתחילת שנת 2016 החל כגן להופיע כסטנדאפיסט במופע שכתב עם שותפתו ליצירה דנה פוליג. המופע מבוסס על סיפורים מחייו של כגן ואינו כולל חיקויים ודמויות.

חיים אישיים

כגן מתגורר בתל אביב. הוא נשוי ואב לשניים.